Drie betrap met plofstofArgieffoto Die metropolisie in Ekurhuleni het Vrydag drie mense in hegtenis geneem vir die besit van plofstof. Volgens Frans Mmoko, burgemeesterskomiteelid vir gemeenskapsveiligheid, is twee mans en ŉ vrou gedurende ŉ misdaadvoorkomingsaksie met plofstof in die Villa Liza-gebied naby Boksburg betrap. “Ons het ŉ wenk opgevolg oor voortdurende inbrake en diefstal by kroeë en drankwinkels in die gebied toe ons op die verdagtes afkom,” sê Mmoko. Die owerhede het verskeie tipes plofstof in die drie se besit gevind en het die bomspesialiste ingeroep om te bepaal watter tipe plofstof op beslag gelê is. “ŉ Voorlopige ondersoek deur die polisie verbind die bomme aan die opblaas van outomatiese tellermasjiene (OTM’s).” Die drie sal binnekort in die Boksburg-landdroshof verskyn. Mmoko het kriminele gewaarsku dat hoewel die land in algehele afsondering is, die Ekurhuleni-metropolisie steeds hard aan die werk is om wetteloosheid van enige aard te stuit. “Ons weet dat kriminele nie op vakansie gaan nie en ek wil hulle waarsku dat ons ook nie.”